Kleuter verdrink in toiletemmerArgieffoto: http://kristenbloggen.net/ ŉ Tweejarige kleuter van die Noord-Kaap het in ŉ emmer vol urine verdrink. Maj. Dimakatso Mooi, polisiewoordvoerder, het aan Maroela Media gesê die voorval het in Modderrivier naby Ritchie plaasgevind. Volgens Mooi is die kleuter se 21-jarige ma Woensdag omstreeks 18:00 winkel toe terwyl haar kind in die huis geslaap het. “Toe sy van die winkel af teruggekeer het, het sy die kind gesig na onder in die emmer gekry. Die kind is deur paramedici op die toneel dood verklaar,” het Mooi gesê. Volgens Mooi is niemand in hegtenis geneem nie en sal die polisie ŉ geregtelike doodsondersoek doen. Intussen het Andrew Louw, leier van die DA in die Noord-Kaap, sy medelye aan die kleuter se familie uitgespreek. “Die tragiese dood onderstreep die kommer wat die DA geopper het rakende die provinsie se agterstand in sanitasie. Ons verwelkom die feit dat R6,4 miljoen toegedeel is om sanitasie-, water- en elektrisiteitsvoorsiening in Ritchie in die volgende boekjaar te verbeter,” het hy gesê. “Ons hoop hierdie aaklige dood sal dien as herinnering aan die Sol Plaatje plaaslike munisipaliteit om dienslewering te verbeter en die agterstand in sanitasie uit te wis.”